ওইবগী অৱাবা লৈজরম্লোইদৌবনি ।  ৱাখলসু অফবা খল্লনি ।  মফম অসি অফবা মী কয়া পোকখিবা ঐনা তাখ্রে ।
 অদুবু মখোয়না অসিগুম্বা অফবা ৱাখল অসিমদি খনবীরমদ্রে ।  লৈচিলশিংগী অৱাবা মাঙজৌননা উবিরম্দ্রে ।
 গাড়ী মচাদা হাপ্লগা ঐনা য়ুমদগী থৌদোরকপদা লূ য়াঙ্গাসি পূমতেক তেকপা শুগৎ শুগৎলগা থৌবা খুল্লক্কী লম্বীনি ।  লম্বী অফবা য়ৌরগনা অমুক ত্রাফিক জামগী ৱাফমনি ।  লম্বীনা ফরবদি ত্রাফিক জামনা লৈত্রবদি মীৎনা কূপ্পদা য়ৌবা মফমনি ।
 মপোক্তা ঐনা করি করম্বা ইরাল অমা লঙজরুবগী দন্দিনো হায়না হন্দক মরক্তি চাননা খনগৎলক্লি ।  লাইবক্তা খেৎতোকপা য়াদনা তমখ্রবা ইশিনজাংনি খনজরগা অমুক পুক্নীংবু তপ্না ফাথজৈ ।
 বোরা কাংহৌ , মদুগী মথক্তা মহীক মতায় য়াওরমগনি মফম মরাং খঙদবা ঈশিং থকপা কিজৈ হায়দনা লীক্লীদা লূপা তরা পীবা ঈশিংদু অমমুক লৈরগা থকই ।  নোংমদা কৈসু নত্তবদা অহেনবা লূপা নিমফু অমা য়াঙখৈ অমদি অদুম অহেনবদা চৎলি ।  থা অমদদি লূ্পা লীশীং অমা চামঙানি ।  কনাগুম্বা অমদবুদি করিসু লৈতবা শেলফমনি ।  লীকপগী ৱা নত্তবীদা য়ূম অমা পাল্লিবনিনা খরা কূপ্নসু পাদবা য়াদ্রি ।
 পূং মরিদগী হৌরগা পূং মঙা তাবদা লোইগদৌবা ত্যুসননি ।  পঙশাং শাংবা মতমদি নত্তে অমরোমদা ।  পূং মঙা হেক তাবগা পন্থবা তৌদনা কদাই কদাইদনো কোয়খৈ কোয়রুরগা ত্যুসন মফমদুদা অঙাং লৌবা হাইজিনগনি ।
 ভাপ লান্না অমুক খনখিবসু কনানা খঙবনো , মওল মওল অদুম খন্দবা য়াপোৎ নত্তে ।  মী হায়বসি ফনা ঙাক্তসু খন্দোকউবা য়াবা নত্তে ।  ফত্তনসু খরসু খনবা তমগদবনি ।  ইতোমদা খংনুং নুংঙাইরক্ত্রদুনা, মীনা তাল্লক্ত্রিঙৈ বেন্চতগী ফূক হৌগত্তুনা অতাবা শেলদু শৎ পীথোক্লম্লগা থোরক্লে ।
 মোবাইল ফোন্দা লুদো শান্ন শান্নদুনা ৱা ৱাগা নোকশিল্লক্তুনা লঙনরকপা নোংফাদোক য়াওরবনি ।  মখোয়না মীমাঙ পুমাঙ খঙদনা লঙনরকপদা ওনশিন্দুনা খৎনরুবদি য়াদবনিনা ইতোমদা মায় ঙাঙজরগা হুৎ লৈথোক্লগা লাকপা য়াওখ্রে ।  চৎফম লৈশিল্লক্তদুনা নুমীৎ খূদীং চৎপদগী মদুগী মীনোক অদু তৌজরকপনি ।  ওইরিবা ফিবমননি ।  ময়েক্কীদি ঐসু নুংতিগী সুম য়েংশিল্লক্লবনিনা অপাম্বা পোৎ ইয়াও য়াওরক্ত্রে ।
 অমহা তাবগী ফিবম্নি ।  হৌজিক্তি ঐ সেকেন্দ হেন্দ য়োনফমদা ঐনা লৈগেনা লৈরবদা মিনিৎ তরাদগী হেন্না লৈনীংদ্রে ।  ইশা ইতোমদা নোক্নীংবদুম ফাওরে ।
 অতোম্বীনসু লৈরকপদা হরাউবা পোক্লরোই ।  মশক ফজবা অমদি তীক তীক লাউজবগী ৱাদনি মখোয়গীসিদি ।  মহাউদি মণিপুরদা ফংবা কোম্লাদগা মখোয়না উশিত্তদনা হাইজিন লাকশিনবা য়াবা নত্তে ।  মশক মশা খঙদবা ম্যানমাররোমদগীনি হায়বা করি করিনো শংত্রিক শংত্রিক শংবা উহৈ ৱাহৈ খরসু উবা ফংই ।  হাউরমদৌ মান্দে হায়দনা মমিংফাওবা হংলুদরে ।
 থম্মগা ঙাইহাক খল্লি অদুগা ইতোমতা হায়জৈ ও ও লৈরে লৈরে ত্যুসন তৌফম মনাক্কী ইনাউ পৱনকুমারগীদা !  খংনীং নীংশিংলকপনি ।  য়াম্না ফবা ইনাউনি ।  মাগীদা চঙলুবা য়ারনিনা মাগীদা ঐনা ইকোন কোনবা চঙলুবা অদু নুমিৎ মঙানি শুররিনিনা খূৎ হাইফেৎ থেক্তুনা পাই ।  হৌখিবা মেরা থাদগীনা থা মরি মঙা অসিদা ঐনা মাগী য়ুমদা ইথৌ লৈতনা নুমিদাংৱাইরমসিদা চঙশিল্লগা মঙোন্দা থোক্ল থোক্লবা ৱারী ময়াম শাদুনা মতম লেল্লুবসি তরারক্কুম্বদি শুরে খল্লি ।  ইকোন কোনবগী মখোয়গীদা চঙলুবা অদু নুমিৎ মঙানিরোম কান্নরবনিনা চঙলুবদা থোইদোক্না মাগী নূপীনা মুরুম মুরুম শোন্দুনা শাউগদবদি অদুক হাক্নবুদি মান্দ্রে ।  মাসু য়ূম অমা পাল্লবনিনা মাগী নূ্পীনা ঐবু করি অমুক খনখিনি হায়বা অসিসু নৈনহৌদবা য়াদে ।  ঙসি চঙখিবদা মাগী নূপীনা চা লোনবিরক্ত্রবসু কায়দে মানা পীশুম শূকপা অদুতা উদ্রগা লোইরে ।  মাগীদা নত্তনা স্বাইসিদা ঐগী চঙফমসু অমত্তা লৈতে ।  মাগীদা তোয়না চঙলসু মাগী নূ্পীনা ঐবু উবদা লিন খারৌ ওন্দুনা ৱাদি ইঙাঙ ঙাঙদনা খু খু কামগনি ।  মদুসু হেক হৈনদে ।
 চঙলগে ।  মাগীদা ঐনা চঙদুনা মতম লেনবদু মাগদি হান্না লোয়না তিন্নরকপনিনা করি অমত্তা কায়দবা য়াই অদুবু মাগী নূপীদু ঐ কয়া মায় চানদে।  চহী মতাং অসিদা নূপী অঙাংনা উশিৎহন্দনবা তৌবা ফত্তে।  ওতোরিক্সো অদুগী মনাক্তা ঐ নাইতোম তানা লেপতুনা লৈরি ।  ত্যুসন অদু তোক্কে হায়রবসু য়াদবা অমা ওইরি।  ত্যুসন অসি হৌজিক্কী অঙাংশিংনা মশাগী ফংফম থোক্লবা হক অমগী থাক্তা লৌনরক্লবনি ।  ঐনদুম অরানবা তাবগী ফিবমদা লৈরে ।
 লূপা লীশীং অমা পীবা য়োংচাক চরোং অমসু মতম লেনফম খঙদদনা লৈশিল্লে হায়না ঐঙোন্দা ঊৎলি ।  মাগা ঐগা ত্যুসন মফমমক্তি মান্নরমদ্রে মাগীনা অঙ্কগী ওইদুনা লৈরম্মে ।  য়োংচাক মঙা অমসু শিংজু চাও হায়না হরাউ হরাউ মানা ঐঙোন্দা পীরক্লে ।  লৌরোইগা য়াদে মাসু ।
 ঐগী ইচম চম্বা ৱা অদু তারগা মহাক্নদি শিথ শিথ নোকই ।  মী অতৈনদি ইনোক নোক্নীংলমদবদি য়াই ।
 মমিং মথা ইহংদি হংনদনা নোংমা অমুক উনশি হায়রগা মহাক অদুম চৎখ্রে ।  মহাক্কী মমিংবু করি ওইগনি হায়গে লৈচিল মঙায়দনা ।
 নূপা অদু চৎখ্রবা মতুংদা পৱনকুমার অদু কদাইদা চৎলুবনো ঐবু উরদুনা ঐবু কৌরকই,
ঐগী ৱাদু মাদি মকোক খঙদবনিনা গ্যান তারম্লোই ।
 ইচানূপীনা কোল তৌরক্লে ।  এ ঙসিগীদি মতমসু লোইরম্লেদনা ইথন্দা হায়জৈ ।  পৱনকুমারসু গাড়ী থৌরদুনা চৎখ্রে ।  ঐসু ইচানূপী ত্যুসন মফমদগী মাবু লৌবিরুনবা গাড়ী স্তার্ত তৌরে ।  নুমিদাংৱাইরমগী অতিয়াদা য়াম্না ৱাংনা কঙাওনরবা লৈচিল মতূম অমা কায়দোঙফম লৈতনা কোয়পাই পাইবদু উরুরগা পূক্নীং নুংশিজরকই । 